hotchpotch/miracl-hf-unified huggingface dataset:
Motion Builder
Autodesk Motion Builder on animaatio- ja peliteollisuudessa laajasti käytetty 3D-hahmoanimointi-ohjelma. Ohjelma tukee Mayasta sekä 3ds Maxista tuotuja hahmoja. Ohjelma tukee motioncapture-teknologiaa. Ohjelmassa on myös valmiita liikkeitä hahmojen käyttöön. Ohjelma on maksullinen.
Stroganovin palatsi
Stroganovin palatsi () on arkkitehti Bartolomeo Rastrellin suunnittelema barokkityylinen rakennustaiteen muistomerkki Pietarin keskustassa Venäjällä. Se on rakennettu vuosina 1752–1754.
Palatsin juhlavasti koristellut julkisivut avautuvat Nevski-prospektille ja Moikan rantakadulle. Alkuperäisistä sisätiloista on säilynyt Rastrellin suuri sali, jonka plafondin on maalannut Giuseppe Valeriani. Fjodor Demertsov ja Stroganovien entinen maaorja Andrei Voronihin suunnittelivat klassistisen taulugallerian, kulma- ja arabeskisalin sekä mineraalikabinetin vuosina 1788–1793.
Rakennuksen ensimmäinen omistaja oli Elisabetin ajan hoviylimys paroni Sergei Stroganov. 1700–1800-lukujen vaihteessa se kuului hänen pojalleen kreivi Aleksandr Stroganoville, joka oli merkittävä taiteiden suosija ja Pietarin taideakatemian presidentti. Stroganovien keräämä taidekokoelma siirrettiin lokakuun vallankumouksen jälkeen Eremitaašiin. Toisen maailmansodan pommituksissa vaurioitunutta rakennusta on restauroitu useaan kertaan. Nykyään palatsi toimii Venäläisen taiteen museon näyttelytilana.
Stroganovin palatsin osoite on Nevski prospekt 17. Lähimmät metroasemat ovat Nevski prospekt ja Gostinyi dvor.
Ioffe-instituutti
Ioffe-instituutti () Pietarissa sijaitseva suuri, Venäjän tiedeakatemian alainen teknillisen fysiikan tutkimuslaitos. Se perustettiin Petrogradissa vuonna 1918 ja oli keskeinen Neuvostoliiton fysiikan tutkimuksessa. Abram Ioffe johti laitosta 1930-luvulta kuolemaansa 1960 asti.
Instituutissa on viisi osastoa
Auguste de Montferrand
Auguste de Montferrand (koko nimeltään "Henri Louis Auguste Leger Ricard de Montferrand", ; 24. tammikuuta 1786 Pariisin esikaupunki Chaillot – 10. heinäkuuta 1858 Pietari) oli Venäjällä toiminut ranskalainen arkkitehti. Hänen työnsä edustavat siirtymävaihetta myöhäisestä klassismista eklektismiin.
Montferrandin isä oli ratsastuksen opettaja ja isoisä insinööri. Hän opiskeli polyteknisessä koulussa sekä arkkitehtien Charles Percier’n and Pierre Fontainen johdolla Pariisissa. Aleksanteri I kutsui Montferrandin Pietariin, jossa hän toimi hoviarkkitehtina vuodesta 1816 lähtien. Hänen merkittävimpiä töitään ovat Iisakinkirkko, jonka rakentamista hän johti vuodesta 1818, sekä Palatsiaukion keskellä seisova Aleksanterin pylväs (1829–1834). Montferrand suunnitteli myös asuintaloja, Talvipalatsin sisätiloja ja johti Nižni Novgorodin markkina-alueen rakentamista 1850-luvulla.
Vuoden ravintola
Vuoden ravintola on tunnustus, jonka Suomen Gastronomien Seura on vuodesta 1985 alkaen myöntänyt ansioituneelle ravintolalle.
Käytännössä Vuoden ravintola -tunnustus on keskittynyt fine dining -illallisravintoloiden arviointiin ja palkitsemiseen.
Vuoden ravintola on Suomen Gastronomien Seuran antama huomionosoitus, joka ei välttämättä kohdistu Suomen parhaaseen ravintolaan. Valituksi tullut ravintola edustaa valinnan tehdeiden mielestä kokonaisuutena mainiosti gastronomisia arvoja, osaamista ja asiakkaan huomioimista. Seura arvostaa hyvistä raaka-aineista hyvin valmistettua omaleimaista ruokaa, hyvää palvelua, hyvää hinta-laatusuhdetta, tasaista laatua ja asiakkaan arvostamista.
Ravintola ei ole tähdenlento, vaan toiminut samalla liikeidealla mielellään jo muutaman vuoden taloudellisesti kannattavasti. Lounaalla, illallisella ja juhlapäivinä avoinna oleminen lasketaan eduksi, samoin keittiömestarin ja salin puolesta vastaavien pitkäjänteinen sitoutuminen ravintolaan.
Arvioita tehdessä gastronomit tarkastelevat kuutta eri gastronomista osaamisaluetta. Painoarvoltaan tärkeimmät ovat ruoan herkullisuus ja keittotaidon korkealuokkaisuus, mutta lähes yhtä tärkeänä painotetaan palvelun laatua, salityöskentelyä ja ravintolan juomavalikoimaa. Arvioinnissa huomioidaan myös, miten ravintola on kehittänyt suomalaista ruoka- ja ravintolakulttuuria, sekä millainen ravintolan sisustus ja ilmapiiri on. Arvioitavana on lähes 70 yksityiskohtaa.
Arviointikäynnistä kirjoitetaan raportti ja ravintolan tasokkuus edellä mainituilla kuudella osa-alueella pisteytetään asteikolla 1–10. Arviointikäynnin lisäksi myös muut kokemukset kyseisestä ravintolasta otetaan huomioon. Pisteytyksen avulla finaaliin valitut ravintolat saadaan järjestykseen. Piste-erot ovat usein pieniä, jolloin valinta-keskustelussa kiteytetään kärkiravintoloiden perustelut. Poikkeavat näkemykset ja kokemukset käydään huolella läpi päätöstä tehdessä.
Vuoden ravintolaksi on nimetty seuraavat ravintolat:
Nikolai Morozov
Nikolai Aleksandrovitš Morozov (, 7. heinäkuuta 1854 nykyisen Jaroslavlin alueen Nekouzin piirin Borok – 30. heinäkuuta 1946 Borok) oli venäläinen vallankumouksellinen narodnikki, kirjailija ja tiedemies.
Nikolai Morozov oli kartanonherran ja maaorjanaisen poika. Vuonna 1874 hän liittyi tšaikovskilaiseen narodnikkikerhoon ja levitti vallankumouksellista propagandaa talonpoikien keskuuteen. Saman vuoden lopulla hän matkusti Geneveen. Palattuaan Venäjälle hänet pidätettiin, mutta vapautettiin ns. 193:n oikeudenkäynnissä. Vuonna 1878 Morozov liittyi Zemlja i voljaan ja toimi vuodesta 1879 lähtien Narodnaja voljan toimeenpanevan komitean jäsenenä. Seuraavan vuoden alussa hän matkusti ulkomaille ja tutustui Lontoossa Karl Marxiin. Yrittäessään palata laittomasti Venäjälle hän joutui pidätetyksi. Ns. 20:n oikeudenkäynnissä vuonna 1882 Morozov tuomittiin elinkaudeksi vankeuteen. Hän kärsi rangaistusta Pähkinälinnan vankilan eristyssellissä vuoteen 1905 saakka.
Morozovin ensimmäinen runokokoelma "Iz-za rešetki" (”Ristikon takaa”) julkaistiin Genevessä vuonna 1877. Hänen Pähkinälinnan vankilassa kirjoittamansa vallankumousrunot julkaistiin kokoelmina "Iz sten nevoli" (”Vankilan seinien sisältä”, 1906) ja "Zvjozdnyje pesni" (”Tähtien lauluja”, 1910). Jälkimmäisen kirjan takia Morozov sai vuonna 1911 vuoden pituisen vankilatuomion. Muistelmateos "Povesti mojei žizni" (”Elämäni tarinat”, 1916–1918) kertoo Venäjän vallankumousliikkeen historiasta. Vuodesta 1918 lähtien aina kuolemaansa saakka Morozov toimi Lesgaftin luonnontieteellisen instituutin johtajana. Hän on kirjoittanut lukuisia tutkimuksia eri tieteenaloilta. Morozovin etupäässä astronomisiin ilmiöihin perustuvat yritykset tulkita uudelleen ihmiskunnan ja kristinuskon historiaa ovat tieteellisesti kestämättömiä. Nikolai Morozov oli ensimmäinen venäläinen tiedemies joka teoksessaan "Христос. История человечества в естественнонаучном освещении" alkoi epäillä, että perinteisissä historiallisissa aikajanoissa on niin sanotusti ilmaa välissä eli maailmanhistoria olisikin oletettua lyhyempi. Morozov päätteli, että Jeesuksen historiallinen prototyyppi oli Basileios Suuri ja että Jeesus ristiinnaulittiin vuonna 368. Morozovin jälkeen samaan asiaan paneutui venäläinen matemaatikko Anatoli Fomenko, joka siirsi historiankirjoitusta vielä seitsemänsataa vuotta lisää ("Uusi kronologia").
Nikolai Morozovin mukaan on nimetty pienplaneetta Morosovia, kuun kääntöpuolen kraatteri sekä Leningradin alueen Seuloskoin piirissä sijaitseva Pähkinälinnan ruutitehtaan taajama. Hänet on palkittu Leninin ja työn punaisen lipun kunniamerkeillä.
GIRD-X
GIRD-X oli vuodesta 1928 alkaen kehitetty toinen neuvostoliittolainen raketti, jossa käytettiin nestemäistä ajoainetta. Sen kehittivät GIRD-organisaatiossa toimivat Sergei Koroljov ja Fridrih Tsander. Se oli GIRDin 10. projekti.
Moottorin massa oli 29,5 kg, josta 8,3 kg ajoainetta. Ajoaine oli 78 prosenttista etyylialkoholia ja nestehappea. Se tuotti 885 N työntövoiman. Sen ominaisimpulssi oli 1590–1715 Ns/kg.
Ensilento tapahtui 25. marraskuuta 1933 Nahabinossa, ja sen aikana kone nousi 150 metrin korkeuteen.
Nassim Akrour
Nassim Akrour (, s. 10. heinäkuuta 1974 Courbevoie, Ranska) on ranskalais-algerialainen jalkapalloilija, pelipaikaltaan hyökkääjä. Hän edustaa Ligue 2:ssa pelaavaa Istresia.
Akrour on edustanut Algeriaa vuosien 2002 ja 2004 Afrikan-mestaruuskisoissa. Hän teki ensimmäisen maajoukkuemaalinsa ystävyysottelussa Beniniä vastaan 14. tammikuuta 2002.
Nikita Muravjov
Nikita Mihailovitš Muravjov (; 30. heinäkuuta 1796 Moskova – 10. toukokuuta 1843 nykyisen Irkutskin alueen Irkutskin piirin Urikin kylä) oli venäläinen upseeri ja dekabristi.
Nikita Muravjov opiskeli Moskovan yliopistossa. Vuodesta 1813 lähtien hän palveli armeijassa, osallistui taisteluihin Dresdenin ja Leipzigin lähellä ja asui myöhemmin Pariisissa. Muravjov oli yksi dekabristien "Sojuz spasenija" ja "Sojuz blagodenstvija" -järjestöjen perustajista ja kuului pohjoisen dekabristiseuran johtoon. Hän kannatti tasavaltalaista valtiojärjestystä ja laati ehdotuksen Venäjän perustuslaiksi.
Dekabristikapinan aikana Muravjov oli maaseudulla, mutta joutui pian vangituksi ja suljetuksi Pietari-Paavalin linnoitukseen. Hän sai kuolemantuomion, joka muutettiin 20 vuoden pakkotyörangaistukseksi. Hän oli rangaistusvankina Nertšinskin kaivoksilla ja vuodesta 1835 lähtien karkotettuna Irkutskin läänissä.
Andrei Mihailov
Andrei Aleksejevitš Mihailov (, 1773–1849) oli venäläinen klassismin ajan arkkitehti. Hänestä käytetään usein nimitystä ”Mihailov Toinen” erotuksena veljestään, arkkitehti Aleksandr Mihailovista.
Andrei Mihailov opiskeli Pietarin taideakatemiassa vuosina 1779–1794. Vuonna 1800 hänet nimitettiin akateemikoksi, vuodesta 1808 lähtien hän toimi akatemian professorina ja vuosina 1823–1831 sen rehtorina. Mihailovin tärkeimpiä töitä Pietarissa ovat Pyhän Katariinan kirkko Vasilinsaarella, Sadovaja-kadun komendantinvirasto sekä Jusupovin ja Bobrinskin palatsien uudelleen rakentaminen. Vuosina 1821–1825 Mihailov osallistui Iisakinkirkon suunnitteluun.
Avraam Melnikov
Avraam (Abram) Ivanovitš Melnikov (: 10. elokuuta 1784 Rampova – 13. tammikuuta 1854 Pietari) oli venäläinen arkkitehti. Hänen työnsä edustavat myöhäistä empiretyyliä.
Avraam Melnikov opiskeli Pietarin taideakatemiassa Andrejan Zaharovin johdolla. Vuonna 1812 hänestä tuli akateemikko, vuodesta 1818 lähtien hän toimi taideakatemian professorina ja vuodesta 1843 sen rehtorina. Melnikovin tärkein työ Pietarissa on Nikolaoksen vanhauskoisten kirkko (1820–1826). Hän rakensi myös useita yksityistaloja ja osallistui Iisakinkirkon suunnitteluun.
Päistärkoit
Päistärkoit (Eriocraniidae) on pieni perhosten heimo. Ne ovat alkeellisin imukärsällisten perhosten ryhmä. Joissakin lähteissä päistärkoit liitetään osalahkoon Dacnonympha yhdessä Acanthopteroctetidae-heimon kanssa, mutta jälkimmäiset kuulunevat lähemmäs "kehittyneempiä" perhosia.
Päistärkoiden levinneisyys on holarktinen ja lajeja tunnetaan yhteensä vain 24. Kaikki lajit ovat pieniä, metallinkiiltoisia ja päiväaktiivisia perhosia, joiden lentoaika sijoittuu yleensä keväälle. Siipiväli on aina alle 15 mm ja lepäävä perhonen pitää siipiään vartalon sivuilla kattolaskuisesti. Siipisuonitus on etu- ja takasiivissä samanlainen. Tunnusomainen piirre on jalkojen säärissä olevien okien määrä, joka on kaikilla lajeilla 0-1-4. Yhdistäviä tuntomerkkejä on myös aikuisen perhosen genitaaleissa sekä siipisuomujen rakenteessa. Toukka on täysin jalaton.
Päistärkoit eivät käy kukilla, mutta juovat imukärsällään nestettä mm. puiden mahlaa vuotavista vioittumista. Naaras munii munat veitsimäisellä munanasettimellaan lehtien sisään ja toukat elävät lehtimiinaajina erityisesti pyökkimäisten puiden (lahko "Fagales") lehtien sisällä. Vain muutamat lajit pajuilla tai ruusukasveilla. Toukan lehtimiinaan jättämä ulostevana on ryhmälle tunnusomainen. Toukkavaihe on lyhytkestoinen ja täysikasvuinen toukka pudottautuu maahan alkukesästä ja koteloituu maan alle tekemänsä kotelokopan sisään. Kotelo talvehtii.
Suomesta päistärkoilajeja tunnetaan seitsemän
Dukla Praha
Dukla Praha on tšekkiläinen jalkapalloseura Prahasta.
Seura voitti Tšekkoslovakian mestaruuden yksitoista kertaa. Vuonna 1994 seura tippui pääsarjasta taloudellisten ongelmien takia kolmannelle sarjatasolle. Kaksi vuotta myöhemmin seuran yhdistettiin FC Příbramin kanssa, jonka jälkeen se muutti Příbramiin. Myöhemmin Dukla Dejvice otti käyttöönsä Dukla Prahan värit ja seura perustettiin uudelleen.
Niva (lehti)
Niva () oli Pietarissa Venäjällä vuosina 1870–1918 ilmestynyt kuvitettu viikkolehti. Se oli aikanaan Venäjän laajalevikkisin aikakauslehti (vuonna 1900 lehden levikki oli 235 000 kappaletta). Julkaisijana toimi Adolf Marx ja myöhemmin Marxin kustannusliike. Vuosina 1894–1916 ilmestyi erillinen kaunokirjallinen liite. Vuodesta 1891 lähtien lehden liitteinä julkaistiin myös venäläisten kirjailijoiden koottuja teoksia.
Fabio Celestini
Fabio Celestini (s. 31. lokakuuta 1975 Lausanne, Sveitsi) on sveitsiläinen jalkapalloilija, pelipaikaltaan puolustava keskikenttäpelaaja. Hän edustaa sveitsiläistä Lausanne-Sportia.
Celestini aloitti ammattilaisuransa kasvattajaseurassaan Lausanne-Sportissa, jossa hän voitti Sveitsin cupin kahdesti peräkkäin vuosina 1998–1999. Hän oli molemmissa loppuotteluissa joukkueensa avauskokoonpanossa – samoin vuonna 2000, jolloin Lausanne oli loppuottelun häviävänä osapuolena.
2000-luvun alussa Celestini pelasi Ranskan Ligue 1:ssä kahden kauden ajan sekä Troyes’ssa että Marseillessa. Jälkimmäisen kanssa hän ylsi kaudella 2003–2004 UEFA-cupin loppuotteluun, jossa hän tuli vaihdosta kentälle viime minuuteiksi.
Kauden 2004–2005 Celestini edusti Espanjan Primera Divisiónin Levantea, jonka pudottua alemmalle sarjatasolla hän siirtyi Getafeen. Getafessa hän ei ollut kautta 2006–2007 lukuun ottamatta kiistaton avauskokoonpanon pelaaja, mutta pelasi viiden kauden aikana yli 100 liigaottelussa. Kauden 2007–2008 UEFA-cupissa hän pelasi kymmenessä ottelussa, kun Getafe eteni puolivälieriin. Joukkue ylsi myös kahdesti Espanjan cupin loppuotteluun vuosina 2007–2008.
Celestinin sopimus Getafen kanssa päättyi kauteen 2009–2010, jonka jälkeen hän palasi Lausanneen.
Sveitsin maajoukkueessa Celestini on pelannut 35 ottelua vuosina 1998–2007. Hän kuului joukkueen kokoonpanoon vuoden 2004 EM-kilpailuissa, jossa hän esiintyi kahdessa ottelussa. Kilpailuiden karsinnoissa hän teki viime hetken voittomaalin vierasottelussa Irlantia vastaan.
Tuntia
Tuntia () on historiallinen kaupunginosa ja yksi Pietarin Nevan piirin kunnallishallintoalueista Venäjällä. Se sijaitsee Nevan etelärannalla Murzinkan ja Venjoen välillä.
Paikkakunta on saanut alkunsa Pietari I:n vuonna 1716 perustamasta kalastajakylästä. 1800–1900-lukujen vaihteessa se oli yksi Pietarin lähiseutujen suurimmista asutuksista. Vuonna 1906 rakennettiin Tuntian kautta Vologdaan johtanut rautatie. 1980-luvulta lähtien seudulle on rakennettu suuria lähiöitä. Vuonna 1984 avattiin Rybatskojen metroasema.
Captain Beyond (albumi)
Captain Beyond on samannimisen yhtyeen esikoisalbumi vuodelta 1972. Yhtyeen jäsenet tulivat varsin nimekkäistä yhtyeistä (Iron Butterfly, Deep Purple, Johnny Winter), mutta albumi ei kuitenkaan saanut kaupallista menestystä. Albumin arvostus on kuitenkin kohonnut vuosien aikana, ja yleisesti albumia pidetään yhtyeen parhaana. Musiikillisesti albumia voidaan kuvata proge-vaikutteiseksi hard rockiksi. Alkuperäinen Yhdysvaltain vinyylipainos ilmestyi 3D-kannella.
Daniel Sondell
Daniel Sondell (s. 1. maaliskuuta 1984 Uumaja, Ruotsi) on ruotsalainen jääkiekkoilija. Pelipaikaltaan Sondell on puolustaja.
Sondellin pelityyli on rauhallinen ja varma. Kesken kauden hän siirtyi Lappeenrantalaiseen Saimaan Palloon. Hän toi SaiPan ylivoimapeliin rauhallisuutta. Kyseisellä kaudella hän teki 16 ottelussa yhden maalin ja 12 syöttöpistettä. Jäähyillä Sondellin ei ole tapana istua, sillä hänelle on merkitty kautena 2009–2010 vain 4 jäähyä.
Sondellilla oli sopimus SaiPan kanssa kaudesta .
Toukokuussa 2011 julkaistiin Sondellin ja Ruotsin toiseksi korkeimmalla sarjatasolla HockeyAllsvenskanissa pelanneen Rögle BK:n välinen kolmevuotinen pelaajasopimus.
Visp
Visp (, wallisinsaksaksi: "Fischp") on kaupunki ja Vispin hallintoalueen () keskus Wallisin kantonissa, Etelä-Sveitsissä. Vuoden 2015 lopussa kaupungin väkiluku oli 7 665.
Visp on Ylä-Wallisin () kaupan ja teollisuuden keskus sekä alueen suurin kaupunki. Kaupungin suurin työnantaja on kemianyhtiö Lonza (2 700 työntekijää).
Maantieteellisesti kaupunki sijaitsee kohdalla, jossa Mattertalin ja Saastalin laaksot yhdistyvät Vispertalin kautta Rhônen laaksoon ja Vispajoki yhdistyy Rhôneen. Kaupungin pohjoispuolen vuoret kuuluvat Bernin Alppeihin ja eteläpuolella sijaitsevat Valaisin Alpit.
Visp on tärkeä liikenteen solmukohta, josta kuljetaan muun muassa Zermattiin ja Saas-Feehen sekä muihin retkeily- ja laskettelukohteisiin.
Visp on tärkeä rautateiden risteysasema. Vispin kautta kulkee arkisin noin 250 matkustajajunaa neljään eri suuntaan:
Vispistä lähtee 11 postiautoreittiä.
Itä-länsi-suunnassa kaupungin läpi kulkee Rhônen laakson myötäinen valtatie N9. Rakenteilla on uusi moottoritie (Autobahn A9), joka ohittaa Vispin yli 10-kilometrisessä tunnelissa etelän puolelta..
Vispiläinen jääkiekkoseura EHC Visp pelaa Sveitsin toiseksi korkeimmalla sarjatasolla National League B:ssä.
Tokai AST-33
Tokai AST-33 on Tokain valmistama Fender Stratocaster -tyyppinen edullinen sähkökitaramalli. Osiin kuuluu kolme mikrofonia sekä ruusupuinen otelauta. Kitaraa käyttävät etenkin aloittelevat kitaristit.
Huhkon kartano
Huhkon kartano on empire-tyylinen kartano Raisiossa. Huhkon kartanosta on jäljellä vain päärakennus. Sen vanhimmat osat ovat 1700-luvulta, mutta nykyinen empire-tyylinen ulkonäkö on peräisin noin vuosilta 1837–1842. Kartanon esikuvana on todennäköisesti ollut Carl Ludvig Engelin suunnittelemaksi arveltu Hintsan kartano vuodelta 1837.
Vanhimmat kirjalliset maininnat Huhkosta ovat 1300-luvulta. Ne käsittelevät Huhkonkosken myllyä, joka on ilmeisesti vanhempi kuin Huhkon tila. Ensimmäiset viitteet itse Huhkon kartanosta Mälikkälän kylässä ovat peräisin 1500-luvulta, jolloin se oli lampuotitalona Pernon kartanon alaisuudessa. Huhko oli Pernon kartanon omistuksessa 1600-luvulle saakka, jolloin sen omistaja vaihtui useaan kertaan. Kuuluisin Huhkon kartanon omistajista oli Turun Akatemian historian ja moraaliopin professori Johan Bilmark, joka osti tilan vuonna 1776. Kartanon hoidon vaikeudet aiheuttivat useita omistajanvaihdoksia 1800-luvulla. Raision kaupunki osti kartanon vuonna 1977. Kartanon sisätilat on kunnostettu kaupungin edustuskäyttöön ja sitä vuokrataan myös ulkopuolisille.
Huhkon kartanon itäpuolisella kallioalueella on pieni edustava ketoalue, jonka yhteydessä kasvaa muun muassa tammia, lehmuksia, saarneja ja vaahteroita. Kuivahkon kedon kasvistoon kuuluvat mäkitervakko, kurjenkello, keto-orvokki, koiranheinä ja huopakeltano.
Lokakuussa 1995 sijoitettiin Huhkon kartanon pihapiiriin Gunnar Finnen reliefi "Sadonkorjaajat" 1920-luvulta. Se kuuluu kamarineuvos Eero Rantasen säätiön kokoelmiin.
Jocie Kok
Jocie Kok (kiinaksi: 郭美美) on singaporenkiinalainen laulaja, joka on syntynyt 21. maaliskuuta vuonna 1982. Kok tunnetaan myös nimellä Guo Mei Mei.
Siegmar Wätzlich
Siegmar Wätzlich (s. 16. marraskuuta 1947) on entinen saksalainen jalkapalloilija, Hän pelasi lähes koko uransa eli vuodet 1967-1975 Dynamo Dresdenissä. Itä-Saksan jalkapallomaajoukkueessa hän pelasi 22 ottelua.
Vanhempien päivä
Vanhempien päivä on kansainvälinen vuosipäivä, jota vietetään vanhempien kunniaksi. Yhdistyneet kansakunnat on julistanut 1. kesäkuuta joka vuosi kansainväliseksi vanhemmuuden päiväksi, jolloin vanhempien epäitsekästä sitoutumista ja uhrauksia sekä heidän tärkeää asemaansa lasten suojelemisessa arvostetaan eri puolilla maailmaa.
Etelä-Koreassa vanhempien päivä on 8. toukokuuta. Samana päivänä on ollut aikaisemmin pelkkä äitienpäivä, mutta myöhemmin se muutettiin. Vaikkei kyseessä olekaan kansallinen pyhäpäivä, niin sitä juhlitaan silti aktiivisesti. Vietnamissa puolestaan päivä on 7. heinäkuuta.
Yhdysvalloissa vanhempien päivää vietetään heinäkuun neljäntenä sunnuntaina. Presidentti Bill Clinton sääti päivän vietosta lain vuonna 1994, tarkoituksena tukea vanhempien roolia lasten kasvatuksessa.
Sixt
Sixt on saksalainen autovuokrausta harjoittava yhtiö. Se oli alallaan yksi koko maailman ensimmäisistä kansainvälisistä yhtiöstä. Se on vuonna 1912 perustettu pörssiyhtiö, jonka suurin omistaja on Sixtin perhe. Yhtiö toimii franchisingkonseptilla noin 100 maassa, myös Suomessa.
Betriebssportgemeinschaft
Betriebssportgemeinschaft oli Saksassa käytössä ollut urheiluseurojen järjestäytymismuoto.
Järjestelmää käytettiin erityisesti Itä-Saksassa, jossa valtio rahoitti urheiluseurojen toiminnan yksityisen rahoituksen sijaan. Seurojen nimityksissä käytettiin myös valtion antamia nimityksiä, kuten ASV, SG, HSG tai SSG. Seurat saivat tukea kokonsa mukaan, joten suuret BSG-seurat, joissa oli useita jaostoja, olivat suosittuja. BSG-seuroille annettiin standardinimi seuraavanlaisesti:
Andreas Wagenhaus
Andreas Wagenhaus (s. 24. lokakuuta 1964) on entinen saksalainen jalkapalloilija, Hän pelasi saksan Bundesligassa Dynamo Dresdenin paidassa. Itä-Saksan jalkapallomaajoukkueessa hän pelasi kolme ottelua, joiden joukossa oli maajoukkueen viimeinen ottelu.
Aija Andrejeva
Aija Andrejeva (taiteilijanimeltään Aisha) (s. 16. tammikuuta 1986 Ogre, Latvian SNT, Neuvostoliitto) on latvialainen laulaja. Hän edusti Latviaa Eurovision laulukilpailussa 2010 kappaleella "What For?". Esitys putosi jatkosta kilpailun semifinaalissa tultuaan viimeiseksi.
Paul Döring
Paul Döring oli saksalainen jalkapallovalmentaja.
Döring toimi muun muassa Dynamo Dresdenin päävalmentajana vuosina 1952–1953 voittaen seurassa DDR-Oberligan. Vuonna 1958 hän toimi alemmilla sarjatasoilla pelanneen SV Wesenitztalin päävalmentajana.
Helmut Petzold
Helmut Petzold oli saksalainen jalkapallovalmentaja.
Petzold toimi urallaan muun muassa Dynamo Dresdenin, FC Carl Zeiss Jenan ja Berliner FC Dynamon valmentajana.
Rytmipeli
Rytmipeli on musiikkipelien alalajityyppi, jonka pelit ovat pääasiassa tanssipelejä tai soitinsimulaattoreita. Pelien tavoitteena on painaa näppäimiä oikealla ajoituksella pelin antamassa järjestyksessä, jolloin soitettava musiikkikappale toistuu onnistuneesti. Monessa rytmipelissä on moninpelitila, jossa pelaajat kisaavat toisiaan vastaan saadakseen parhaimman pistetuloksen. Vaikka pelaamiseen voi käyttää normaaleja peliohjaimia, yleensä pelejä varten on kehitetty omat ohjaimensa. Tanssipelejä pelataan tanssimatolla ja soitinsimulaattoreita oikeita soittimia muistuttavilla ohjaimilla.
Rytmipeliksi voidaan luokitella myös pelit, joissa pelaajan liikuttelemaan hahmon liikkeisiin tulee vaikuttaa rytmin mukaan. Tavoitteena ei ole toisintaa kappaletta, vaan väistää mahdollisia vaaroja ja muita rangaistuksia mitä rytmin väärin tulkitseminen tuottaa. Tämän kaltaiset pelit sijoittuvat myös muihin videopelien alalajeihin ja niissä sekoitetaan monia eri lajityyppejä. Tasohyppelyt voivat sekoittaa pelityyliin mukaan myös rytmipelin elementtejä. Esimerkiksi osa Bit-Trip -pelisarjasta sijoittuu tasohyppelyn piiriin. Rytmipeliä on sovellettu myös roguelike-peleihin, joissa rytmin tulkitsemisesta tulee osa pelin perusmekaniikka (esim. Crypt of the NecroDancer).
Erice
Erice () on historiallinen kaupunki ja kunta Italiassa Sisilian saaren länsiosassa Trapanin maakunnassa. Kaupungin väkiluku oli vuoden 2015 lopulla .
Ericen kaupunki on rakennettu Erice-vuorelle noin 750 metriä meren pinnan yläpuolelle. Sieltä on näköala Trapanin kaupunkiin, alavalle länsirannikolle kohti Marsalaa, kohti Punta del Saracenoa ja Capo san Vitoa koillisessa sekä Egadisaarille Sisilian luoteisrannikolla. Ericeen pääsee myös köysiradalla.
Antiikin aikana kaupungin nimi oli "Eryks", roomalaisella kaudella latinaksi "Eryx". Se oli saaren alkuperäisväestöön kuuluneen elymien heimon kaupunki, mutta hellenisoitui eli kreikkalaistui ajan kuluessa. Kaupungin perustaminen yhdistettiin kreikkalaiseen Eryks-nimiseen heerokseen.
Eryks oli yleensä läheisissä yhteyksissä Karthagoon tai sen vallassa. Karthagolaiset tuhosivat kaupungin ensimmäisessä puunilaissodassa, ja sen jälkeen sen merkitys väheni. Roomalaiset saivat kaupungin lopullisesti valtaansa vuonna 241 eaa.
Eryks tunnettiin antiikin aikana erityisesti kaupungin korkeimmalla kohdalla sijainneesta Afroditelle omistetusta temppelistä. Se oli Sisilian merkittävimpiä kulttipaikkoja, ja sitä kunnioittivat niin karthagolaiset, kreikkalaiset kuin roomalaisetkin. Kaupungin karthagolais- eli puunilaisaikaisia muureja on säilynyt suhteellisen hyvin.
Asutus säilyi ylhäällä vuorella antiikin aikaisen linnoituksen ja temppelin paikalla läpi keskiajan. Normannivallan aikana kaupunki sai nimen Monte San Giuliano. Normannit rakensivat Afroditen temppelin oletetulle paikalle linnan Castello di Vénere. Linnan ympärillä on puisto, jonka keskellä on torni, Torretta Pepoli. Monte San Giulianon kaupunki nimettiin uudelleen antiikin aikaisen kaupungin mukaan vuonna 1934 italialaisessa nimimuodossa Erice.
Virnapunatäplä
Virnapunatäplä ("Zygaena viciae") on pieni, punamusta, päiväaktiivinen perhonen. Se on Suomessa sukunsa yleisin laji.
Ulkonäöltään virnapunatäplä on pieni mutta huomiota herättävä, punamusta perhonen. Etusiivessä on viisi kirkkaanpunaista täplää, joista kaksi siiven tyvessä sijaitsevaa ovat siivensuuntaisesti pitkänomaisia ja yleensä lähes yhteensulautuneet. Kolmas täplä on muita pienempi, neljäs hieman kulmikas ja uloimmainen pyöreä. Takasiivet ovat punaiset ja niissä on selvä musta reunus. Naaraat ovat väriltään himmeämpiä ja niiden siivet ovat läpikuultavammat kuin koirailla. Tuntosarvet ovat nuijamaiset, kärjestään paksut ja pituudeltaan alle 2/3 etusiiven pituudesta. Verkkosilmät ovat melko suuret ja imukärsä hyvin kehittynyt. Huulirihmat ovat tiheäkarvaiset. Siipiväli 25–30 mm.
Lajilla on tavattu myös muutamia ulkonäöltään poikkeavia muotoja. Näistä tavallisin on "f. confusa", jolla etusiiven täplät ovat venyneet juovamaisiksi. Erilaisia venyneiden täplien yhdistelmiä tunnetaan ja on nimetty useita. Muita mainittavia muunnoksia ovat keltatäpläinen "f. flava", ja ruskeatäpläiset "f. brunnea" ja "f. nigerrima", joista jälkimmäinen voi olla lähes kokonaan musta.
Virnapunatäplän levinneisyys ulottuu Pyreneiltä ja Britteinsaarilta Keski- ja Etelä-Euroopan poikki Mongoliaan, pohjoisessa Keski-Ruotsiin ja Etelä-Norjaan. Suomessa lajia tavataan Etelä- ja Keski-Suomessa. Aikuiset perhoset lentävät kesäkuun lopulta elokuun alkuun.
Yleinen laji, joka viihtyy niityillä, tienpientareilla, joutomailla ja metsänreunoilla. Perhoset vierailevat ahkerasti mettä tuottavilla kukilla ja ovat aktiivisia valoisaan aikaan. Myrkyllisyytensä vuoksi punatäplien ei tarvitse erityisemmin pyrkiä välttelemään nähdyksi tulemista ja sopivalla paikalla lepääviä perhosia voi tavata massoittain. Talvehtii keskenkasvuisena toukkana.
Toukka elää pääasiassa hiirenvirnalla ("Vicia cracca"), mutta myös muutamilla muilla hernekasveilla
Rama Cay
Rama Cay on saari Nicaraguan itärannikolla Bluefieldsin lahdessa. 1600- tai 1700-luvuilla vahvempi etninen ryhmä, miskitot, luovuttivat saaren rama-intiaaneille kiitokseksi avusta alueen valloituksessa. Saarella asuu noin kaksi kolmasosaa Nicaraguan kaikkiaan noin 1 500 ramasta.
Saarella, joka todellisuudessa jakautuu kahdeksi sillan yhdistämäksi saareksi, asuu noin 900 henkeä. Pikavenematka lähimmästä kaupungista, Bluefieldsistä kestää noin 20 minuuttia. Saarella on ala- ja yläasteen koulut sekä moravialainen (herrnhutilainen) kirkko.
Asukkaat puhuvat kreolienglantia. Omaa rama-kieltä puhuu vain muutama kymmenen henkeä, mutta kieltä elvytetään muun muassa kouluopetuksella.
Historiantutkijat ovat päätelleet, että ensimmäiseksi Nicaraguan maaperälle astuessaan Kolumbuksen miehistö törmäsi juuri nykyisten rama-intiaanien esi-isiin.
Asad Hussin
Asad Hussin on irakilaissyntyinen, Suomessa asuva thainyrkkeilijä. Hän edustaa tamperelaista Chitalada Finland -seuraa. Hän on urallaan voittanut muun muassa WMC:n Euroopan mestaruuden.
Casa Verdi
Casa Verdi, "Casa di Riposo per Musicisti" (), on säveltäjä Giuseppe Verdin innoituksesta rakennettu vanhainkoti, joka sijaitsee Michelangelo Buonarroti -aukiolla Milanossa.
Rakennus valmistui 16. joulukuuta 1899 ja sen suunnitteli arkkitehti Camillo Boito. Tyyliltään rakennus on uusgoottinen. Se oli aluksi kaksikerroksinen, mutta vuonna 1930 siihen lisättiin kolmas kerros.
Verdin itsensä toiveiden mukaisesti siihen ei sijoitettu asukkaita ennen hänen omaa kuolemaansa, joka tapahtui vuonna 1901. Syynä tähän toiveeseen oli, että kenenkään ei tulisi tuntea olevansa säveltäjälle kiitollisuudenvelassa.
Ensimmäiset asukkaat muuttivat taloon 10. lokakuuta 1902, he olivat viisi miestä ja neljä naista. Nykyisin talossa asuu 65 henkilöä. Heistä 20 ovat nuoria, jotka opiskelevat musiikkia vanhempien taiteilijoiden johdolla.
Talon sisustuksessa on runsaasti Verdille kuuluneita huonekaluja, esimerkiksi Kairossa vuonna 1871 tapahtuneen Verdin oopperan Aidan esityksen johdosta hänen Egyptin hallitsijalta saamansa huonekalut. Joukossa on myös Érard-piano, jota käytti Arturo Toscanini vuonna 1898.
Talon toiminta rahoitettiin aluksi Verdin tekijänoikeustuloilla, jotka sille oli määrätty toukokuussa 1900. Vuodesta 1962 rahoituksesta ovat vastanneet Italian valtio ja muut tukijat.
Verdi itse ja hänen puolisonsa Giuseppina Strepponi on haudattu talon kappeliin.
Juan Francisco García
Juan Francisco García García eli Juanfran (s. 15. heinäkuuta 1976 Rafelbunyol, Valencia, Espanja) on espanjalainen entinen jalkapalloilija. Hän oli pelipaikaltaan vasen laitapuolustaja.
Juanfran aloitti ammattilaisuransa Levantesta, jossa hän pelasi kolmen kauden ajan. Sieltä hän siirtyi suurseura Valenciaan kolmivuotisella sopimuksella. Siirtokorvaus oli arvioltaan noin miljoona euroa. 31. elokuuta 1997 hän pelasi ensimmäisen ottelunsa maan pääsarjassa Primera Divisiónissa Mallorcaa vastaan.
Kaudeksi 1999–2000 Juanfran siirtyi neljän miljoonan euron siirtokorvauksella Celta Vigoon. Hän kuului alusta alkaen joukkueen avauskokoonpanoon ja pelasi kansallisen sarjan lisäksi otteluita myös Uefa-cupissa ja Mestarien liigassa. Kauden 2003–2004 päätteeksi joukkue putosi maan pääsarjasta Segunda Divisióniin.
Lähdettyään Celta Vigosta vuonna 2004, hän teki sopimuksen turkkilaisseura Beşiktaşin kanssa. Joukkuetta valmentanut Vicente del Bosque sai kauden puolivälissä potkut ja pian Juanfranin suosio myös laski uuden valmentajan myötä. Seuraavan kauden 2005–2006 hän pelasi lainalla Ajaxissa.
Lainakautensa jälkeen hän palasi kotimaahansa ja siirtyi 1,5 miljoonan euron siirtokorvauksella Real Zaragozaan. Hän oli ensimmäisen kautensa aikana joukkueen puolustuksen kulmakiviä, kun se selviytyi seuraavan kauden Uefa-cupin karsintoihin. Seuraavalle kaudelle 2007–2008 Zaragoza lähti kovin odotuksin ja satsasi kesällä pelaajahankintoihin, mutta tästä huolimatta joukkueen peli ei ottanut onnistuakseen koko kauden aikana ja lopulta sen kausi päättyi suureen pettymykseen, kun se putosi maan pääsarjasta.
30. heinäkuuta 2008 Juanfran teki kaksivuotisen sopimuksen kreikkalaisseura AEK Ateenan kanssa. Hän ansaitsi yhden kauden aikana arviolta miljoona euroa. Hän sai kohtuullisesti peliaikaa Kreikassa pelatessaan, mutta tästä huolimatta hänet lainattiin tammikuussa 2010 Levanteen loppukauden ajaksi. Muutamia viikkoja myöhemmin hän kuitenkin purki sopimuksensa AEK Ateenan kanssa ja teki uuden kesäkuuhun 2012 asti ulottuvan sopimuksen Levanteen.
Juanfran on pelannut 11 maaottelua Espanjan maajoukkueessa. Ensiesiintymisensä maajoukkueessa hän teki 29. maaliskuuta 2000 ystävyysottelussa Italiaa vastaan. Hänet oli mukana joukkueessa vuoden 2002 MM-kilpailuissa ja pelasi siellä kolme ottelua.
Toistaiseksi viimeisen maaottelunsa Juanfran pelasi vuoden 2004 EM-karsintaottelussa Pohjois-Irlantia vastaan vuonna 2003, pelaten täydet 90-minuuttia 0–0 päättyneessä vierastasapelissä.
Vihtakadun koulu
Vihtakadun koulu on luokka-asteet 1-5
käsittävä peruskoulu Järvenpään Saunakalliossa. Koulussa on noin 130 oppilasta, ja se on oppilasmäärältään Järvenpään pienin ala-aste.
Koulu avattiin vuonna 1991 ja sen rehtorina toimii Rainer Laine.
Norberto Alonso
Norberto Osvaldo Alonso (s. 4. tammikuuta 1953), tunnettu myös lempinimellä "Beto" Alonso, on entinen argentiinalainen jalkapalloilija. Keskikenttämies Alonso pelasi suurimman osan urastaan argentiinalaisessa River Plate -seurassa. Seuran maineikkaimpiin pelaajiin lukeutuva Alonso on viidennellä sijalla River Platen kaikkien aikojen maalintekijätilastossa 149 osumallaan ja pelimäärässä seitsemännellä sijalla kaikkiaan 374 pelaamallaan ottelulla .
Alonson ura huipentui maailmenmestaruuteen Argentiinan kotikisoissa vuonna 1978. Turnauksessa Argentiina numeroi pelaajansa aakkosjärjestyksen mukaan, joten Norberto Alonso sai kantaa yleensä maalivahdille varattua numeroa 1.
Chitalada Finland
Chitalada Finland on tamperelainen thainyrkkeily- (muaythai) ja potkunyrkkeilyseura. Myös krav maga kuuluu sen lajeihin. Seuran jäsenillä on useita suomenmestaruuksia ja myös kansainvälisiä mestaruuksia.
Seura järjestää kursseja myös kuntoilijoille ja junioreille.
Omenapore
Omenapore on virvoitusjuoma, joka oli sitruunasoodan ohella Suomen ensimmäinen pullotettu virvoitusjuoma. Omenapore ei sisällä lainkaan keinotekoisia väriaineita. Juomaa valmistaa nykyisin Nokian Panimo.
Heinrich Gätke
Heinrich Gätke (19. toukokuuta tai 19. maaliskuuta 1814 Pritzwalk Preussi - 1. tammikuuta 1897 Helgoland) oli saksalainen lintutieteilijä ja taidemaalari.
Gätken vanhemmat olivat leipuri Johann A.F.W. Gätke ja Sophia Wenzel. Hänet pantiin opiskelemaan kaupallisia aineita Berliiniin, mutta hän elätti itsensä taidemaalarina. Vuonna 1837 Gätke matkusti ensimmäisen kerran Helgolandin saarelle eteläiselle Pohjanmerelle, ja 1841 hän päätti muuttaa sinne asumaan. Vuonna 1843 hän ryhtyi tutkimaan saaren linnustoa. Hän keräsi huomattavan kokoelman lintuja, ja käytti niitä malleina teoksiinsa. Hän oli kirjeenvaihdossa saksalaisten ja englantilaisten lintutieteilijöiden kanssa.
Vuonna 1891 Gätke julkaisi tutkimuksistaan kirjan "Die Vogelwarte Helgoland", joka käännettiin englanniksi 1895. 1891 Preussin hallitus päätti perustaa Itämerimuseon alaisen "Biologischen Anstalt Helgoland" tutkimusaseman, josta myöhemmin tuli Helgolandin lintuasema. Gätken lintukokoelma sijoitettiin sinne, mutta kokoelma tuhoutui toisen maailmansodan pommituksissa 1944.
Hugo Weigold
Max Hugo Weigold (27. toukokuuta 1886 Dresden – 9. heinäkuuta 1973 Bruckberg, Bayern) oli saksalainen eläintieteilijä ja rengastustoiminnan pioneereja.
Weigold opiskeli luonnontieteitä ja maantiedettä Jenan ja Leipzigin yliopistoissa. Hänen väitöskirjansa vuonna 1909 käsitteli nilviäisiä. Hän työskenteli Saksan merentutkimuslaitoksen tieteellisessä komissiossa Helgolandin saarella Pohjanmerellä. Täällä Weigold keskittyi lintujen muuton tutkimiseen, ja perusti Helgolandin lintuaseman 1910. Lintujen pyydystämiseksi rengastusta varten hän suunnitteli ja rakennutti suuren helgolandrysän, jonkalaisia on sittemmin rakennettu monille lintuasemille.
Myöhemmin Weigold vietti kuusi vuotta Kiinassa ja Tiibetissä Stoetznerin retkikunnan mukana. Hän oli ensimmäinen länsimaalainen, joka näki jättiläispandan, ja jonka pennun hän osti 1916, mutta pentu kuoli pian. Hän matkusteli laajalti eri puolilla maapalloa. Sittemmin Weigold nimitettiin Ala-Saksin valtionmuseon luonnontieteiden osaston johtajaksi Hannoveriin.
Lääkintäryhmä
Lääkintäryhmä on Puolustusvoimien erikoisryhmä, joka on perehtynyt lääkintähuoltoon. Siviilitoiminnassa lääkintäryhmä toimii yleensä suuronnettomuuksissa, mutta se voidaan myös lähettää ulkomaille auttamaan esimerkiksi sodan uhreja.
Ryhmään kuuluu ryhmän johtaja, joka yleensä on lääkintäaliupseeri. Ryhmään kuuluu myös joukko lääkintämiehiä. Ryhmään voi kuulua myös muita erikoistehtäviin koulutettuja ammattilaisia, kuten lääkäri. Lääkintäryhmä kuuluu yleensä komppaniaan tai muuhun joukkoyksikköön.
Jaakobin liturgia
Jaakobin liturgia on ortodoksinen ja orientaaliortodoksinen liturgiapalvelus. Jaakobin liturgian vanhin edelleen käytössä oleva ehtoollisjumalanpalvelus. Se noudattaa mahdollisimman tarkasti Jerusalemin alkuseurakunnan tapoja ja jättää pois kaiken Bysantin ja Venäjän hoveista peräisin olevan käytännön.
Jaakobin liturgia on tärkein liturgiapalvelus syyrialais-ortodoksisessa kirkossa, syyrialais-malankarilaisessa ortodoksisessa kirkossa, Malankaran jakobiittissa syyrialais-ortodoksisessa kirkossa, Tuomaskristittyjen kirkkokunnissa, syyrian katolisessa kirkossa, syyrialais-malankarilaisessa katolisessa kirkossa ja maroniittikirkossa. Liturgia toimitetaan myös ortodoksisessa kirkossa ja bysanttilaista riitusta noudattavissa katolisissa kirkoissa.
Jaakobin liturgian sanotaan olevan Jeesuksen veljen Jaakobin kirjoittama.
Näkyvin ero muihin liturgiapalveluksiin on, että piispalla on yllään sakkoksen sijasta alkuperäisen kaltainen neliristinen feloni, jonka päällä on suuri omofori, jota ei oteta välillä pois. Samoin piispansauva kuuluu asiaan – mitra, kotkamatto, ripidit ja siunauskynttilät sen sijaan bysanttilaisina eivät. Saatot ovat juhlavampia kuin myöhemmissä kaavoissa eli kiertävät koko kirkon, ja itse piispa kantaa evankeliumia ja ehtoollislautasta. Samoin pienessä saatossa kannetaan mukana evankeliumin lisäksi myös profeettojen kirjaa ja epistolakirjaa.
Suurimpia eroja muihin liturgioihin nähden ovat muun muassa ne että proskomidi toimitetaan lyhennettynä ja ehtoollisen valmistelussa käytetään vain yhtä leipää eikä viittä kuten muissa liturgioissa ja anafora toimitetaan huomattavasti pitemmällä kaavalla. Sen yhteydessä luetaan myös rukoukset elävien, sairastavien sekä edesmenneiden puolesta, jotka muissa liturgioissa kuuluvat proskomidin yhteyteen.
Ekteniat luetaan kansaan päin kääntyneenä, ja väliajat papisto istuu ikonostaasin edessä olevilla tuoleilla. Ehtoollinen jaetaan erillisenä: pappi tai piispa jakaa leivän suoraan ehtoollislautaselta, ja diakoni ojentaa maljan juotavaksi.
Nykyinen Jaakobin liturgian kaava perustuu Jerusalemin patriarkaatin käyttämän kaavaan. Nykyisin liturgia toimitetaan vuosittain 23. lokakuuta eli apostoli Jaakobin muistopäivänä.
Koska perinne on selvimmin apostolinen, liturgian toimittaa alkuperäisessä amerikkalais-jerusalemilaisessa kaavassa aina piispa, joskin Suomessa arkkipiispa Paavali kehitti tarkasti perinnettä noudattavan kaavan, jossa tämän palveluksen toimittaa pappi.
Erikoissairaanhoitaja
Erikoissairaanhoitaja on sairaanhoitaja, joka on erikoistunut työssään johonkin erikoisalaan ja saanut tähän erikoisalaan lisäkoulutusta.
Koulutuksen rakenne ja vaatimukset ova muuttunet vuosien varrella. Nykyisin sairaanhoitajien ammattikorkeakoulussa suoritaman tutkinnon nimi on Sairaanhoitaja (AMK).Listassa ei mainita kaikkia aloja.
Crash Bandicoot
Crash Bandicoot tarkoittaa seuraavia asioita:
Lich
Lich (muinaisenglannin "lich", ruumis, vrt. saksan "Leiche" ja ruotsin "lik") tarkoittaa fantasiassa hahmoa, joka on siirtänyt sielunsa esineeseen (engl. "phylactery") tavoitellakseen kuolemattomuutta. Niin pitkään kuin sieluesine on ehjä, lichin kehon tuhoaminen ei tapa lichiä. Idea on peräisin kansantarinoista, kuten slaavien Koštšei Kuolemattomasta.
Lichit luokitellaan yleensä eläviksi kuolleiksi, mutta toisin kuin zombieilla, licheillä on oma äly tallella.
Deutscher Turn- und Sportbund
Deutscher Turn- und Sportbund (DTSB) oli Itä-Saksan voimistelu- ja urheiluliitto. Sen alaisuudessa toimivat kaikki maan urheiluseurat ja - järjestöt.
Ampumarata
Ampumarata on rajattu alue tai tila, jossa on määrätyt ampumapaikat ja ampumasuunnat ja joka on tarkoitettu ampumaharjoitteluun ja -kilpailuun. Ampumaradan koko ja ratalaitteiden tyypit riippuvat siitä, millä aseilla ampumaradalla on tarkoitettu ampua. Ampumaradoilla käytettyjä asetyyppejä ovat tuliaseet, ilma-aseet ja jousiaseet.
Ampumaradoilla harjoitetaan erilaisia ampumaurheilulajeja ja metsästäjät harjoittelevat siellä metsästyksessä tarvitsemiaan ampumataitoja. Myös puolustusvoimat ja poliisi harjoittelevat ampumataitojaan ampumaradalla.
Ulkorata on sijoitettu ulkotiloihin rajatulle ampuma-alueelle. Tavallisesti ulkoampumarata sijoitetaan etäälle asutuskeskuksista. Ulkoampumaradalla voi olla ratalaitteet useille asetyypeille. Ulkoradalla voi olla ampumakatos antamassa suojaa sääolosuhteita vastaan.
Sisärata on suljettuun sisätilaan, kuten rakennuksen sisälle rakennettu ampumarata. Sisärata voi sijaita esimerkiksi kellarissa tai urheiluhallissa. Sisäampumaradalla saattaa olla rajoituksia aseen kaliiberin suuruuteen, jotta ratalaitteet kestävät ampumaharjoittelun. Sisäampumaradat soveltuvat ulkoampumaratoja paremmin taajama-alueille melueristyksensä puolesta.
Ampumaseura yleensä hallinnoi ampumarataa ja täten päättää paikallisista aseenkäsittelysäännöistä. Lisäksi ampumalajin säännöt saattavat määrätä aseenkäsittelyyn erikoisehtoja; esimerkiksi practical-ammunnassa ja sovelletussa reserviläisammunnassa tulee suorittaa aseenkäsittelykurssi, jossa testataan aseen turvallista hallintaa vaativissa tilanteissa.
Yleissääntöjä ovat:
Ampumaradoista aiheutuu ammunnan aikana melua. Meluhaittoja pyritään vähentämään rakentamalla ampumaradat kauaksi asutuskeskuksista ja rakentamalla meluvalleja. Lisäksi saatetaan asettaa rajoituksia esimerkiksi viikonlopun aikana käytettävään ampuma-aikaan. Ampujat voivat vähentää aseesta lähtevää melua käyttämällä äänenvaimenninta ja aliäänipatruunoita.
Ampumaratojen on todettu aiheuttavan paikallista maaperän pilaantumista ja suuret lyijypitoisuudet saattavat olla vaaraksi pohjavesille. Etenkin haulikkoradoilla on ongelmana pienien haulien leviäminen suurelle alueelle. Ulkotiloissa sijaitseva ampumarata tarvitsee aina ympäristöluvan. Ympäristölupa säätelee muun muassa ampumaradan melurajoja, pintavesien imeytymissuojausta, terveysriskien selvittämistä ja radan toiminnan tarkkailua.
Muinaisen Egyptin lääketiede
Muinaisen Egyptin lääketiede oli alkeellista ja puutteellista, mutta omaan aikaansa nähden kehittynyttä.
Sairaudet olivat lääkäreiden mielestä pahojen henkien aiheuttamia. Potilasta hoidettiin usein taikuudella, jonka uskottiin pystyvän karkottamaan paha henki potilaan ruumiista.
Muinaisessa Egyptissä osattiin käyttää luontoa hyväksi. Esimerkiksi kasveista osattiin valmistaa erilaisia lääkkeitä eri sairauksiin.
Egyptiläiset tunsivat myös aika hyvin ihmisen rakenteen ja sisäelinten tehtävät. Anatomiaan he ovat voineet tutustua esimerkiksi palsamoinnin kautta. He kuitenkin luulivat, että ihmisen ajattelu ja tunteet tapahtuivat sydämessä.
Muinaisen Egyptin lääkärit olivat taitavia kirurgiassa ja murtumien parantamisessa. He ovat myös voineet valmistaa alkeellisia proteeseja.
Muinaisessa Egyptissä lääketiedettä opiskeltiin ja harjoitettiin elämän taloissa. Elämän talot olivat viisauden keskuksia Egyptissä, joissa myös opiskeltiin muita tieteenaloja.
Muinaisen Egyptin lääketieteen yksi suurimmista kehittäjistä oli lääkäri Imhotep. Häntä pidetään muinaisen Egyptin lääketieteen perustajana. Lääketieteen isäksi kutsuttu Hippokrates opiskeli Imhotepin temppelissä.
Andreas Trautmann
Andreas Trautmann (s. 21. toukokuuta 1959 Dresden) on saksalainen entinen jalkapalloilija. Hän pelasi pääosan urastaan, 270 Oberliga-ottelua, Dynamo Dresdenin paidassa. DDR:n jalkapallomaajoukkueessa hän pelasi neljätoista ottelua vuosina 1983–1989.
Deutsche Volkspolizei
Deutsche Volkspolizei () oli DDR:n kansallinen poliisi. Sen tehtävänä oli suojella sosialistista yhteiskuntaa, taata rauhanomainen elämä sekä turvata kansalaisten oikeus.
Maxim Birbraer
Maxim Birbraer (s. 15. joulukuuta 1980 Öskemen, Kazakstanin SNT, Neuvostoliitto) on israelin-kazakstanilainen jääkiekkoilija, joka pelaa Yhdistyneen kuningaskunnan toiseksi korkeimmalla sarjatasolla EPIHL-joukkue Swindon Wildcatsissa. Birbraer on pelipaikaltaan vasen laitahyökkääjä. Hän on toistaiseksi ainoa israelilainen, mutta Birbraer ei ole kuitenkaan pelannut NHL:ssä.
Birbraer syntyi ja kasvoi Kazakstanissa ja aloitti jääkiekkoilun Torpedo Ust-Kamenogorskissa. Hän muutti vuonna 1999 Pohjois-Amerikkaan ja siirtyi OPJHL:n Newmarket Hurricanesiin. New Jersey Devils varasi Birbraerin kolmannella kierroksella kesällä . Hän pelasi kolme seuraavaa kautta Devilsin farmijoukkue Albany River Ratsissa, AHL:ssä muttei otteluakaan NHL:ssä. Hän aloitti kauden 2003–2004 AHL:n San Antonio Rampagessa, mutta siirtyi loppukaudeksi CHL:n Laredo Bucksiin. Vuodet 2004–2006 Birbraer pelasi ECHL:ssä. Hän oli kaudella 2004–2005 San Diego Gullsin paras pistemies tehoilla 19+30=49. Kauden 2005–2006 Birbraer pelasi Long Beach Ice Dogsissa.
Kaudeksi 2006–2007 Birbraer siirtyi walesilaiseen Cardiff Devilsiin, EIHL:ään ja pelasi siellä kaksi kautta. Keväällä 2007 hän voitti Challenge Cupin. Birbraer palasi kaudeksi 2008–2009 Kazakstaniin ja siirtyi HK Kaztsink-Torpedon riveihin, mutta siirtyi sieltä kesken kauden Saksan toiseksi korkeimmalla sarjatasolla pelaavaan Heilbronner Falkeniin.
Birbraer palasi kaudeksi 2009–2010 Cardiff Devilsiin. Hän teki 24. lokakuuta 2009 EIHL:n kaikkien aikojen yhden ottelun syöttöennätyksen seitsemällä syötöllään. Kaudella 2010–2011 Birbraer sijoittui tehoilla 30+57=87 liigan pistepörssissä viidenneksi. Kaudella 2012–2013 hän nousi Devilsin kapteenistoon. Kaudeksi 2014–2015 Birbraer siirtyi vuoden mittaisella sopimuksella sarjatasoa alemmas EPIHL-joukkue Telford Tigersiin. Hän voitti kauden päätteeksi sarjan mestaruuden sekä EPIHL Cupin. Kaudeksi 2016–2017 Birbraer siirtyi jatkamaan EPIHL-taivaltaan Swindon Wildcatsiin. Hän oli joukkueen kolmanneksi paras pistemies tehoilla 16+31=47 sekä pudotuspeleissä Wildcatsin paras pistemies ja maalintekijä tehoilla 6+3=9.
Birbraer edusti Israelia II-divisioonan MM-kilpailuissa vuosina 2008 ja 2013, joista jälkimmäinen turnaus päättyi IIB-divisioonan kultaan ja sarjanousuun IIA-divisioonaan. Hän pelasi myös D-sarjan MM-kilpailuissa vuosina 1997, 1999 ja 2000.
Birbraer pelasi myös alle 18-vuotiaiden D-sarjan EM-kilpailuissa vuosina 1997 ja 1998. Hän oli molemmissa turnauksissa Israelin paras pistemies ja maalintekijä; ensimmäisessä tehoilla 10+2=12 ja jälkimmäisessä tehoilla 5+4=9.
Frank Ganzera
Frank Ganzera (s. 8. syyskuuta 1947 Dresden) on saksalainen entinen jalkapalloilija.
Ganzera aloitti jalkapallouransa DDR-Ligassa pelanneessa FSV Lokomotive Dresdenissä, josta hän siirtyi Dynamo Dresdeniin vuonna 1966. Ganzera voitti seurassa kaksi DDR-Oberligan mestaruutta, sekä yhden FDGB-Pokalin. Vuonna 1976 hän lopetti pääsarjauransa ja siirtyi takaisin Lokomotive Dresdeniin. Uransa lopetettuaan Ganzera toimi Dynamo Dresdenin nuorten joukkueiden valmentajana, sekä FSV Lokomotive Dresden ja Motor Cossebauden valmentajana.
Ganzera edusti Saksan demokraattisen tasavallan jalkapallomaajoukkuetta kolmetoista kertaa, jonka lisäksi hän oli mukana Münchenin olympialaisissa 1972, joista joukkue voitti pronssia. Olympialaisissa Ganzera pelasi viisi ottelua seitsemästä.
Stade Abdelaziz Chtioui
Stade Abdelaziz Chtioui () on jalkapallostadion La Marsassa, Tunisiassa. Stadioon mahtuu 6 000 katsojaa ja se toimii AS Marsan kotistadionina.
Ruotsin salibandyn I-divisioona
Ruotsin salibandyn I-divisioona () on Ruotsin salibandyn toiseksi korkein sarjataso. 
Sarja on jaettu miehillä kolmeen, ja naisilla neljään lohkoon.
Torsten Gütschow
Torsten Gütschow (s. 28. heinäkuuta 1962 Görlitz Saksan demokraattinen tasavalta) on saksalainen jalkapalloilija ja valmentaja. Hän edusti toistakymmentä vuotta itäsaksalaista Dynamo Dresdeniä ja pelasi kotimaansa lisäksi myös yhden kauden Turkissa Galatasarayn joukkueessa.
Tulisirkkunen
Tulisirkkunen ("Coryphospingus cucullatus") on Etelä-Amerikassa tavattava tangaroihin kuuluva varpuslintu.
Kooltaan tulisirkkunen on noin 14 cm. Koiraalla on päälaellaan kirkkaan punainen töyhtö. Selästään, rinnastaan ja vatsastaan koiras on ruskehtavan punainen, siivet ja pyrstö ovat ruskeammat. Silmien ympärillä on kapea valkoinen rengas. Naaras on selästään koirasta ruskeampi ja siltä puuttuu päälaen töyhtö. Vatsa on vaaleanpunertava ja silmien ympärillä on valkoiset renkaat.
Tulisirkkusta tavataan Guyanasta, Brasiliasta, Paraguaysta, Uruguaysta, Argentiinasta sekä paikoitellen myös Boliviasta ja Perusta. Lajin elinympäristöä ovat kuivat metsät ja pensaikkomaat ja maatalousmaat. Boliviassa lajia tavataan vuorten välisistä kuivista laaksoista. Linnun elinympäristöt sijaitsevat yleensä alle 1 500 metrin korkeudella, mutta lajia on tavattu korkeammallakin Andien rinteillä.
Pesimäajan ulkopuolella tulisirkkuset muodostavat suuria parvia, joihin on usein liittyneenä myös muita sirkkuja. Ravintonsa laji etsii maasta ruohikkoista metsien reunamilta tai metsistä.Linnun ravinto koostuu pääasiassa siemenistä, mutta laji syö myös hyönteisiä.
Tulisirkkusen pesimäkausi kestää helmikuusta elokuulle. Kuppimainen pesä rakennetaan 3–12 metrin korkeudella maasta. Naaras munii yleensä kaksi vaaleahkoa ruskeapilkullista munaa, joita vain se hautoo. Koirastulisirkkunen osallistuu kuoriutuneiden poikasten ruokintaan.